[{"text_idx": "#000000", "text": "\u201cMugarik gabe\u201c izena zuen Kepa Junkerak Zabaleta eta Motrikurekin 1987an argitaratu zuen diskoko kantu batek. Abesti hark, nolabait, Junkeraren ibilbidearen funtsa iragarri zuen, musika mugarik gabe ulertzen baitu trikitilariak, eta filosofia horrekin egin ditu gaur arte hamalau disko. Nazioarteko hainbat musikarirekin lan egin du bilbotarrak, eta soinu txikiaren oihartzuna mundu osoko leku anitzetara zabaldu du."}, {"text_idx": "#000001", "text": "Luis Delgado, txintxina, wasambak, Oaxacako pedarra, bendhir-a, m \u0301mbira, tabla, area&danborra, ghungroo-a, Egiptoko tar-a, arrautza, kaxixia, lekak, \"vathek\" boza, tamboura, uddaki-a, kaskabiloak, k \u0301rkebs-a, pandero de Verdiales, itsas-tronpa, yapurutu-a, kuli-a, burrunbariak"}, {"text_idx": "#000002", "text": "Elkar estudioa (Donostia), El Cometa estudioa (Madril), 1996ko ekainetik irailera"}, {"text_idx": "#000003", "text": "Javier Paxarin\u0303o, flauta requinta, flauta baxua, saxofoi sopranoa, klarinete baxua\nXose Manuel Budin\u0303o, uillean pipes-a, low whistle-a\nBixente Martinez, bouzoukia, mandolina, gitarra akustikoa"}, {"text_idx": "#000004", "text": "Lehen disko hura argitaratu zuenerako trikiti txapelketetan zaildua zegoen Kepa Junkera. 11 urterekin hasi zen soinu txikia jotzen, aitonak panderorako eta amak euskal dantzetarako zuten zaletasunari erantzunez, Bilboko Errekalde auzoan. \u201cNiri hasieratik esan zidaten jotzen nuen hura ez zela trikitixa. Nire musika ez zela hemengoa, ezin zitekeela dantzarik egin nire musikarekin. Hori 16 urte nituela gertatu zitzaidan\u201d (1)."}, {"text_idx": "#000005", "text": "Baina orduan ere, txapelketen garaian ere, trikitiari ezartzen zitzaizkion nolazpaiteko mugak gainditu nahi zituen Junkerak. 1988ko Euskal Herriko Trikitilari Txapelketako saio batean, Boni Iturbide pandero jotzailea aulkitik altxatu eta dantzan hasi zitzaien Junkera eta Joxe Mari Santiago Motriku-ri; baina Iturbidek trikitia ez eta rock musika dantzatzeko imintzioak egiten zituen, protesta bezala. \u201cAniztasunak edo ideia ezberdinek ez al dute lekurik? Beti taldetxo baten ideiek agindu behar al dute? Ez al da zilegi aurrerakuntzak egitea? Zergatik ezin dira beste tonu batzuk erabili, edo pieza beste era batera hasi edo dantzari begira ez dauden piezak jo, jendeak entzun besterik egin ez dezan\u201d (2). Junkerak hautu hori egin zuen hasieratik, eta horren erakusle dira bakarka egindako lehen bi diskoak, Triki up (Elkar, 1990) eta Trikitixa zoom (Karonte, 1991)."}, {"text_idx": "#000006", "text": "Soinu berrien bila egin du musika Junkerak, hasieratik. Bilaketa horretan, gitarra eta baxu elektrikoak eta teklatuak sartu zituen Kalejira al-buk diskoan (Elkar, 1994). Folk-rockaren bidetik eginiko disko hartan, gainera, David Edgar Passinghamek ingelesez eginiko hitzak musikatu zituen Junkerak. Diskoa, gainontzean, batik bat bertsolarien hitzen gainean josia zegoen (Andoni Egan\u0303a, Jon Sarasua), baina baita Edorta Jimenez idazlearen hitzetan ere."}, {"text_idx": "#000007", "text": "Mugarik gabekoa izan da Junkeraren ibilbidea. Eta bilaketa horretan Euskal Herritik at egin zuen lehen diskoa Trans-Europe Diatonique (Silex, 1993) izan zen, John Kirkpatrick ingelesarekin eta Riccardo Tesi italiarrarekin osaturiko lana. Ibilbide horretako bigarren pausoa handik bi urtera eman zuen Junkerak, Julio Pereira portugaldarrarekin batera Lau eskutara (Elkar, 1995) lan sentibera eta akustikoa kaleratuta. Junkeraren ibilbidean mugarri bat ezarri zuen disko honek. Hurrengo urtean bikotekidea aldatu zuen, eta Ibon Koteron alboka jotzailearekin Leonen orroak (Elkar, 1996) argitaratu zuen."}, {"text_idx": "#000009", "text": "Viktoria Eugenia antzokian, \u2018Bilbao 00:00h\u2019 diskoaren aurkezpenean. (Berria)"}, {"text_idx": "#000010", "text": "Nazioartean izan zuen arrakasta hari lotzen zaio Tricky! (Kaira Productions, 2000), Japonian bakarrik argitaratu zen diskoa. Bilbao 00.00h. lanaren arrakastak EMI multinazionalaren eskaintza ekarri zion, eta Maren diskoa argitaratu zuen (EMI, 2001). Bere alaba baten izena daraman disko horretan, Bilbotik Urdaibaira egin zuen trikitilariak. \u201cInguru hartan izan dira bikingoak, erromatarrak, keltiarrak... Kultura guzti horiek han utzi duten hondarra da nire musikaren bitartez eman nahi dudana\u201d, azaldu zuen promoziorako elkarrizketa batean (3). Bilbo 00.00h. diskoan, kantutik kantura egiten ziren herrialdez herrialdeko jauziak; Maren-en, berriz, abesti berean nahasten dira kulturak; esaterako, Albaniako abeslarien ahotsak eta Anton Latxarena (Oskorri) kontrastean entzun litezke. \u201cBok-espok\u201d eta \u201cNy hira hira\u201d abestien arrakasta itzela izan zen, eta lehen aldiz Grammy Latino sarietarako izendapena jaso zuen Junkerak, disko osoarengatik. Grammy saria bi urte geroago eskuratu zuen, folk disko onenaren atalean, Bilboko Arriaga antzokian grabaturiko K zuzeneko diskoarekin (EMI, 2003). Bere ohiko musikari taldeaz gain, La Bottine Souriante, Bulgarka, Patrick Vaillant eta Donostia abesbatza elkartu zituen Junkerak zuzeneko grabazio hartarako."}, {"text_idx": "#000012", "text": "Hiri (Elkar, 2006) argitaratu aurretik, Athletic bihotzez diskoa egin zuen (Balea Musika Ideiak, 2004), futbol taldearen omenez. Euskal Herriko zein kanpoko hainbat abeslari eta musikari gonbidatu zituen (Francis Diez, Alex Sardui, Aitor Gorosabel, Faltriqueira, Tejedor...), euskarazko eta gaztelaniazko kantuak abestu zitzaten."}, {"text_idx": "#000013", "text": "EMI multinazionala utzi eta bere hastapenetako diskoetxera itzuli zen, Lagun Aroren babesarekin, Hiri argitaratzeko. Aurreko bien aldean, artisau kutsuko diskoa egin nahi izan zuen. Kanpoan emandako urteetan ezagututako musikariak bildu zituen, eta hainbat hiritan izandako bizipenak eta sentipenak jaso zituen abestietan. Folk kutsuko bidaia kosmopolita horretan, Laponiako Kiruna, Marokoko Agadir herrixka, Finlandiako Kokkola hiria, Georgiako Tbilisi, AEBetako Reno, Frantziako Tatihou eta Japoniako Nagoya ekarri zituen diskora, baina baita Iurreta (Bizkaia) eta Ataun ere (Gipuzkoa)."}, {"text_idx": "#000016", "text": "Egitasmoa aurrera eramateko Eusko Jaurlaritzaren 700.000 euroko diru laguntza jaso zuen, eta horrek euskal musikari eta abeslari askoren haserrea piztu zuen. Jaurlaritzaren jokaera salatzeko, manifestu bat sinatu zuten berrehundik gora musikarik 2008ko abenduan."}, {"text_idx": "#000017", "text": "Pieza berriekin grabatutako estudioko azken lana Ultramarinos & Coloniales da (Hiri Records-Warner, 2011). \u00abGure musikara itzuli gara, eta aldi berean urrats bat aurrera egin dugu. Gogoa nuen abesti berriak egiteko eta gurea den esparru horretan ikertzen jarraitzeko. Horregatik, gure zigiluaz gain, bestelako ukituak ere badituela uste dut\u00bb, adierazi zuen musikariak aurkezpenean."}]